Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 420/08)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»QUESO MANCHEGO«

EU-nr.: PDO-ES-0087-AM03 — 25.2.2022

BOB (X) BGB ( )

1. Betegnelse

»Queso Manchego«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Ost af presset masse, fremstillet af mælk fra fåreracen Manchego, med en modningsperiode på minimum 30 dage for oste med en vægt på højst 1,5 kg og på 60 dage for oste med en højere vægt og op til maksimum to år for større oste.

»Queso Manchego« kan fremstilles af enten pasteuriseret mælk eller råmælk. I sidstnævnte tilfælde kan mærket indeholde betegnelsen »Artesano«.

»Queso Manchego« er en ost af presset masse med følgende fysiske egenskaber efter modningen:

— form: cylinderformet med en næsten jævn overflade

— største højde: 12 cm

— største diameter: 22 cm

— diameter/højde: mellem 1,5 og 2,2

— mindstevægt: 0,4 kg

— højeste vægt: 4,0 kg.

Fysisk-kemiske egenskaber:

— pH-værdi: 4,8 til 5,8

— tørstofindhold: mindst 55 %

— fedtindhold: mindst 50 % af tørstofindholdet

— totalt proteinindhold af tørstofindholdet: mindst 30 %

— natriumchlorid: højst 2,3 %.

— ingen mælk fra andre dyrearter.

Massens egenskaber:

— konsistens: fast og kompakt

— farve: fra hvid til elfenbensfarvet-gullig

— duft: mælkeagtig, meget syrlig og vedvarende, der hos langtidslagrede oste udvikler sig til en vedvarende stærk aroma

— smag: let syrlig, kraftig og smagfuld, der udvikler sig til stærk i langtidslagrede oste. Behagelig og speciel eftersmag, der tilskrives mælken fra Manchego-fåret

— udseende: små, ujævnt fordelte huller, der undertiden ikke forekommer

— struktur: lav elasticitet med en smøragtig og lettere melet konsistens, der kan være grynet i meget modnede oste.

Mikrobiologiske grænseværdier:

— beta-glucuronidasepositiv Escherichia coli: højst 1 000 CFU/g,

— koagulasepositiv Staphylococcus aureus: højst 100 CFU/g,

— Salmonella: ingen i 25 g,

— Listeria monocytogenes: ingen i 25 g.

Velsmagende med en let syrlig og kraftig smag, som hos langtidslagrede oste udvikler sig til en stærk smag. Behagelig og speciel eftersmag, der tilskrives mælken fra Manchego-fåret.

»Queso Manchego« kan markedsføres i følgende former:

— i stykker

— revet

— i skiver.

Hvis »Queso Manchego« er beregnet til markedsføring som revet ost eller i skiver, kan den fremstilles blokke, der har form som et parallelepidedum, der måler 20-45 cm i længden og 8-12 cm i bredden, og hvis sider er 8-12 cm høje, når blot blokkens vægt ikke overstiger 4 kg.

3.3. Foder (kun for animalske produkter) og råvarer (kun for forarbejdede produkter)

3.3.1. Foder (kun for animalske produkter)

Manchego-fåret går på græs hele året og udnytter områdets naturlige ressourcer. I indhegninger fodres det med kraftfoder, hø og biprodukter.

Hvad angår fårehold, bør man nævne de græsgange, som er beliggende i rydninger i kratområder. Følgende etårige planter vokser på disse græsningsområder: Medicago minima, Scorpiurus subvillosus, Astragalus stella, Astragalus sesamus osv.

De såkaldte »madajales« er de mest værdifulde græsningsområder for får. Her vokser Poa bulbosa og vigtige bælgplanter som Medicago rigidula, Medicago lupulina, Medicago trunculata, Trigonella polyceratia, Coronilla scorpioides osv.

På dybere og kølige jorde kan der forekomme »fenelares«, som er tætbevoksede græsningsområder med hovedsagelig stedsegrønne og toårige planter, hvis karakteristiske præg skyldes græsarten Brachypodium phoenicoides.

3.3.2. Råvarer (kun for forarbejdede produkter)

»Queso Manchego«-ost fremstilles af mælk fra fåreracen Manchego, osteløbe eller andre tilladte mælkekoagulerende enzymer og natriumchlorid. Mælken må ikke indeholde lægemidler, der kan indvirke negativt på ostens forarbejdning, modning og lagring. »Queso Manchego« kan fremstilles af enten pasteuriseret mælk eller råmælk. I sidstnævnte tilfælde kan etiketten indeholde betegnelsen »Artesano«.

Mælkens analytiske egenskaber:

— fedtindhold: mindst 6,5 %

— proteinindhold: mindst 4,5 %

— udnytteligt tørstofindhold: mindst 11 %

— pH-værdi: 6,5-7-

— frysepunkt: ≤ -0,550 oC.

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning eller emballering osv. af det produkt, som betegnelsen henviser til

Oste med den beskyttede oprindelsesbetegnelse »Queso Manchego« må kun omsættes og leveres af mejerier og registrerede foretagender i særlig emballage, som ikke skader kvaliteten.

»Queso Manchego« markedsføres altid med skorpen, der forudgående kan være vasket.

Ligeledes er det tilladt at omslutte med paraffin eller dække »Queso Manchego« med tilladte gennemsigtige stoffer eller smøre den med olivenolie, under forudsætning af at skorpen bevarer sit naturlige udseende og farve, og at kaseinmærket er læseligt.

Der må under ingen omstændigheder anvendes stoffer, der gør ostens skorpe sort.

»Queso Manchego« kan markedsføres i stykker, i skiver eller i reven form, når blot den er emballeret, og dens oprindelse tydeligt fremgår. Denne forarbejdning må foretages uden for oprindelsesområdet af foretagender, der har accepteret og overholder den aftalte protokol for således at garantere håndteringen og sporbarheden af »Queso Manchego«.

Den anvendte emballage skal altid opfylde kravene i gældende lovgivning.

3.6. Særlige regler for mærkning af det produkt, som betegnelsen henviser til

Mærkningen skal indeholde følgende oplysninger: »Denominación de Origen »Queso Manchego«« (beskyttet oprindelsesbetegnelse »Queso Manchego«). Er osten fremstillet af råmælk, kan det angives på etiketten med udtrykket »Artesano«. Desuden kan der, hvis osten er fremstillet på et ostemejeri ejet af den samme erhvervsdrivende, som ejer det husdyrbrug, der producerer råvaren, og ostemejeriet udelukkende forarbejder mælk fra dette husdyrbrug, på mærket være angivet ordene »queso de granja« (gårdost).

Ost, der er bestemt til konsum, skal være forsynet med nummererede kontroletiketter udstedt af kontrolorganet, påsat i det registrerede foretagende og altid på en måde, der forhindrer genbrug. Derudover skal hver ost af typen »Queso Manchego« på siden bære et kaseinmærke med et serienummer, der påføres i forbindelse med ostenes formning og presning.

4. Kort angivelse af det geografiske områdes afgrænsning

Følgende lokale enheder er omfattet af den beskyttede oprindelsesbetegnelse »Queso Manchego«: 45 i provinsen Albacete, 84 i provinsen Ciudad Real, 156 i provinsen Cuenca og 122 i provinsen Toledo.

Følgende områder er blevet medtaget: Alcoba de los Montes og El Robledo i provinsen Ciudad Real samt Albadalejo del Cuende, Villarejo de la Peñuela, Villarejo-Sobrehuerta og Villar del Horno i provinsen Cuenca.

5. Tilknytning til det geografiske område

Det geografiske område La Mancha er beliggende i den sydlige del af den iberiske halvøs centrale højtliggende plateau og er kendetegnet ved et fladt terræn, der skråner jævnt ned mod Atlanterhavet.

La Mancha er en højslette med kalkholdige lerjorde, og de områder, som er bestemt til græsning, har kalk- og mergelrige substrater.

Området har et ekstremt kontinentalklima med store temperatursvingninger med meget kolde vintre og meget varme somre, hvor temperaturen i visse tilfælde når op på 40 °C. Forskellen mellem højeste og laveste temperatur kan være op til 20 °C inden for et døgn og op til 50 oC inden for et år. Der falder kun ringe nedbør, og regionen henregnes derfor til det såkaldte tørre Spanien med ekstrem tørke med en relativ luftfugtighed på 65 %.

Får af Manchego-racen er bedst egnet til områdets jordbunds- og klimaforhold.

Ost af presset masse med hård skorpe og fast, kompakt masse, med en farve, der varierer fra hvid til elfenbensfarvet-gul, intens og vedvarende aroma, let syrlig, kraftig og aromatisk smag, lav elasticitet med en smøragtig og lettere melet konsistens.

Områdets jordbunds- og klimaforhold har haft en stor indvirkning på den naturlige udvælgelse, der har gjort Manchego-fåret til den fårerace, der er bedst egnet til området og producerer en mælk, der bibringer »Queso Manchego« dens karakteristiske farve, aroma, smag og struktur.

Langt tilbage i tiden er der fremstillet ost af mælk fra fåreracen Manchego, og igennem århundrederne har fremstillingsteknikkerne udviklet sig hen imod at bibringe denne traditionelle ost fra La Mancha de bedste egenskaber.

Henvisning til offentliggørelsen af varespecifikationen

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CC_20201007.pdf

(1) EUT L 179 af 19.6.2014, s. 17.